Papersnake/gushiwen huggingface dataset:
武陵春
宋先生（宋代）

七返还丹人怎晓，晓后有何难。夜静存神向内观。神水满泥丸。

夜运金精无夜昼，呼吸不会闲。功行成时出世寰。名姓列仙班。
和陶饮酒二十首
苏轼（宋代）

淮海虽故楚，无复轻扬风。
斋厨圣贤杂，无事时一中。
谁言大道远，正赖三杯通。
使君不夕坐，衙门散刀弓。
闻笛
赵嘏（唐代）

谁家吹笛画楼中？断续声随断续风。
响遏行云横碧落，清和冷月到帘栊。
兴来三弄有桓子，赋就一篇怀马融。
曲罢不知人在否，余音嘹亮尚飘空。
理鬊
杨万里（宋代）

发脱心知不再生，新年底急顿星星。
城边老柳也欺我，春里满头依旧青。
月夜
朱淑真（宋代）

灯花鹊喜两无凭，那更清宵梦不成。月上楼头天似洗，愁人别是一般情。
答莲裳芙初夜坐之作
曾燠（清代）

瑟瑟凉风为底生，荒荒明月太无情。江楼夜色清如此，一片吟蛩落叶声。
仿李邺侯天覆吾歌广其意示于礼
王夫之（明代）

天覆吾，地载吾，元气纷纷屑万族，灵蓍茂草争昭苏。

栖鸟在林鱼在水，而复生我何为乎。绝粒升天等龟鹤，灵椿五百还凋落。

鸣珂帝都亦莺燕，金衣元佩喧清甸。邺侯以此为丈夫，漠漠天心谁许见。

丈夫昂藏自有真，父兮生我天之仁。一针义利分子午，万国胞与谁主宾。

蜗涎篆壁勿轻惹，螳臂当车莫浪嗔。丈夫爱嗔复爱喜，落花笑看随流水。

孤月离云雪练飞，渺渺寒辉千万里。静如池影涵青天，动则春风迸花蕊。

君不见邺侯晚节知前非，岳顶读书云满衣。晶冰彻底纤尘净，玉魄当头素影肥。

青莲七二堆螺髻，万轴当年金简字。千年欲识丈夫心，独上危峰揽苍翠。
题汤汝鸣所藏葵丘
徐庸（明代）

一枕春酣起较迟，落花啼鸟掩芳茨。涧边南去无多路，有客相过竟不知。
归马华山
白行简（唐代）

牧野功成后，周王战马闲。驱驰休伏皂，饮龁任依山。

逐日朝仍去，随风暮自还。冰生疑陇坂，叶落似榆关。

躞蹀仙峰下，腾骧渭水湾。幸逢时偃武，不复鼓鼙间。
庚午岁屏居零陵七月二十日以门掩候虫秋为韵赋五首 其二
汪藻（宋代）

暑退潦亦收，潇湘净如染。时观自跳鱼，冲破青琬琰。

纤纤初弦月，不受薄云掩。近村应渐寒，已有鸦数点。
跋尤延之山水两轴二首
杨万里（宋代）

水漱琼沙冰已凘，野凫半起半犹迟。
千竿修竹一江碧，只欠梅花三两枝。
用赵南塘赠黄希声韵呈南塘
利登（宋代）

凤凰一翥千里论，营营燕蝠争朝昏。
黄河波清纵可待，失计已朝千年浑。
蹇予生居百代后，上究笙典穷珠坟。
绿图丹书竟杳寞，嗷嗷宋玉徒招魂。
次韵葛大卿题江氏寒光阁
苏颂（宋代）

溪凝蓝黛合双川，阁在千岩万壑前。
潄石我思清病齿，倚琴谁共听流泉。
云生北岭横空白，春入东郊一望鲜。
况是江南风物好，待君重咏四时天。
夏侯胜
徐钧（宋代）

精推洪范罚常阴，一语知几耸在廷。
却道取青如拾芥，是贪利禄始明经。
南歌子 其一 闺绣
董元恺（清代）

螺笔描新样，金针倚绣床。深情却悔绣鸳鸯。绣出无情蛱蝶，又成双。
答佘宗汉明府二首 其二
卢龙云（明代）

早辞荣禄傲烟霞，到处禅林伴法华。彭泽已繁新种柳，河阳犹记旧栽花。

云晴对客山中月，秋至怀人水上葭。何必勋名俱竹帛，桐江千古重皇家。
闻朱宪使内子宜人卒于潼关寄挽十韵
欧大任（明代）

书来悽楚日，掩镜恨孤鸾。玉匣伤春晚，瑶妆罢夜阑。

把箫空有忆，撤瑟不成欢。箧锁芙蓉带，奁收翡翠冠。

旧椷仍墨渍，遗挂并香残。岳雨铭旌湿，关云帟帐寒。

哀能毁璧赋，心更陨珠酸。羸博魂应返，千秋泪几弹。

悼亡汾水上，归葬淦江干。梱得留彤管，松铭奕代看。
宗门三印 其一
释重显（宋代）

印空印水印泥，炳然字义还迷。黄头大士不识，敢问谁得亲提。
送刘元圭
李流谦（宋代）

犯寒过我喜仍惊，节物峥嵘更远程。
剧饮投车轻十日，细谈剪烛易三更。
故人高义千钧重，久客归心一认竹。
为语溪翁好相念，时将蓑笠晒春晴。
偈颂一百一十七首
释绍昙（宋代）

独坐大雄峰，临机多弄险。
遭虎口杀活不分，脱狐身真假难辨。
那堪创立清规，平地深深坑壍。
绳索成不共戴天雠，烧炷枫香解释休。
次王苍雪韵五首 其一
郑洪（宋代）

木兰舟子小如梭，溪口停桡系薜萝。自拟仙人识刘阮，浪传诗句似阴何。

眼中白发王臣少，梦里青山越上多。漠漠太湖三万顷，可怜无地著渔蓑。
江行十首 其九
李纲（宋代）

杳杳楚天阔，悠悠江浦清。便风帆腹满，顺水橹腰轻。

烟澹山逾碧，云高雨易晴。无心问渔父，浊酒慰平生。
蝶恋花 春暮
孙云凤（清代）

一枕梨云天欲暮。春梦模糊，又被啼莺妒。髻子半偏无意绪。

金炉慵把沉檀炷。

留得残春无系处。怪底东风，吹向天涯去。蝶粉暗粘帘外絮。

黄昏几点催花雨。
莫公画角鹰搏雉图歌
周是修（明代）

莫公画鹰如扫字，颠倒貌出天然似。侧目睢盱怕杀人，利爪生拿树枝死。

朔风萧萧吹石林，寒天鸟雀寂无音。饥来三日不饱肉，黯惨一片英雄心。

狐潜兔走山鬼讶，四顾欲下而不下。夕阳沉地暮霞明，度尽原头采樵者。

莽间雄雉何得知，载飞载雊求其雌。竦身奋起过电掣，顷刻平芜洒毛血。

双拳霹雳剑锋交，五色缤纷锦文裂。莫公写去非徒然，君子夕惕终无愆。

性多耿介少思殆，山梁之时不可再。
句
张谓（唐代）

家无阿堵物，门有宁馨儿。
月夜吴春卿苏仪甫相过会饮忽闻五鼓遂同入朝
张方平（宋代）

清风凉月满前轩，邂逅相逢索酒樽。东有启明俄动色，北来寒雁亦惊魂。

相车未过尘先起，宫漏才终市早喧。阶下从人催上马，百官已是簇朝门。
过北雁荡山下
林景熙（宋代）

驿路入芙蓉，秋高见早鸿。
荡云飞作雨，海日射成虹。
一水通龙穴，诸峰尽佛宫。
如何灵运屐，不到此山中。
维扬哭蔡石冈侍郎
陆深（明代）

鱼鸟犹疑水上军，河州重到不堪闻。才名满世谁当忌，膏馥宜人秪自焚。

已向盖棺须论定，聊从破箧觅遗文。西门总是伤心地，泪迸羊昙湿暮云。
谒真如悟法述偈
释道平（宋代）

七颠八倒，业识忙忙。螺江回首处，笑杀谢三郎。
禅人写师真请赞 其十五
释慧远（宋代）

匝地普天，银山铁壁。正令全提，虚空削迹。月眉横，照用分，星流电掣透龙门。

向道瞎驴无忌讳，脚尖趯出旧乾坤。
题灵丰庙壁
陈容（宋代）

紫马仙人跨白犀，繙经台映钓鱼矶。
千年老树风雷坼，独有红泉洗断碑。
句
吴则礼（宋代）

老子只堪持蟹螯。
偈五首 其四
释士圭（宋代）

见见之时，见非是见。见犹离见，见不能及。落华有意随流水，流水无情恋落华。

诸可还者，自然非汝。不汝还者，非汝而谁。长恨春归无觅处，不知转入此中来。
湘中杂咏十绝
王炎（宋代）

舴艋轻轻载短蓑，苹花风急起沧波。
凭谁唤取玄真子，更作湘中渔父歌。
咏烛二首 其二
李世民（唐代）

九龙蟠燄动，四照逐花生。即此流高殿，堪持待月明。
书化度藏院壁
裴玄智（唐代）

将肉遣狼守，置骨向狗头。自非阿罗汉，焉能免得偷。
送邓元孚 其二
黄裳（宋代）

左选官期远，南归客路长。觐亲时正好，黄菊百年觞。
杂咏一百首 其五十六 曹腾
刘克庄（宋代）

费亭侯在日，乱已有萌芽。养得螟蛉种，犹能覆汉家。
挽张宗师
陆文圭（元代）

凤历归明主，龙韬识老臣。衣冠朝日月，剑履步星辰。

极品跻黄阁，斋居入紫宸。存心妙经纬，赞化极弥纶。

道教崇簪笏，词林压搢绅。俭慈为世宝，安乐是天民。

梦卜亲如见，祈禳立有神。谷城黄石老，衡岳白衣人。

密勿天心契，便蕃帝渥新。寿尊来玉醴，法乐宴崇真。

重锦颁衣袭，精糜享膳珍。青溪合瑶草，玄圃植灵椿。

化鹤声逾远，飞凫迹已陈。松青凋晚岁，林缟失残春。

世事柯山局，人生桑海尘。十龄传正印，一德镂坚珉。
春晚游太和宫
王禹偁（宋代）

数里新萍夹岸莎，春来乘兴宿烟萝。
随风蝴蝶颠狂甚，当路花烟采折多。
绛节参差抽苦笋，翠钿狼籍撒圆荷。
湖山满眼不休去，空羡渔翁雨一蓑。
句
王珪（宋代）

柯同庭橘劲，色近御衣深。
屏风画意二首 其二
董纪（明代）

一番雨过一番凉，红藕花开满屋香。四面阑干都傍水，倒看云影度天光。
袁从道山庐三首
葛绍体（宋代）

竹屋已三间，花迳旋一新。
芳苞束碎锦，细草铺柔茵。
曾悟顺动豫，岂叹云雷屯。
个中足俛仰，世上谁经纶。
秋闺咏别
童轩（明代）

相见更何晚，相思良独悲。红颜奉巾帚，白发遗路岐。

别来曾几何，霜露忽凄其。仰见明月光，众星罗参差。

熠耀已宵飞，蟋蟀鸣庭闱。感之不成寐，泪下那可挥。

西风吹罗幕，念子寒无时。岂不盛娇爱，知者当为谁。

愿君崇令德，努力爱容辉。弃捐勿复道，沉忧令人老。
枭将东徙
刘向（两汉）

枭逢鸠。鸠曰：“子将安之？”
枭曰：“我将东徙。”
鸠曰：“何故？”
枭曰：“乡人皆恶我鸣。以故东徙。”
鸠曰：“子能更鸣，可矣；不能更鸣，东徙，犹恶子之声。”
诉衷情（友人生日）
葛胜仲（宋代）

清明寒食景暄妍。花映碧罗天。参差捍拨齐奏，丰颊拥芳筵。

逢诞日，揖真仙。托炉烟。朱颜长似，头上花枝，岁岁年年。
蝶恋花 其二
黄锡朋（清代）

四月荆南农劝事，爱护秧针，戽水溪西地。遥拟田间充饼饵，儿水喜跃灯前记。

眼见场头黄麦穗，求得晴天，打出盘餐利。学种瓜蔬时灌溉，村中莫效城中戏。
承黄地官枉顾公予里人先世徙居南海
庄昶（明代）

敝乡人物果空论，南海黄家更有孙。老盖一江能故里，风光三日此柴门。

白沙岭表奚容独，朱子徽州欲两存。我亦东西南北者，不妨风月共乾坤。
寄江文卿刘叔通 其二
朱熹（宋代）

诗人从古例多穷，林下如今又两翁。应笑湖南老宾友，两年吹落市尘中。
结夏金坛之北园兼怀候铁庵
紫柏大师（明代）

纳凉何必独夫容，水木清幽趣亦同。
世上共高肥马价，林间单放病僧慵。
苔痕鹤过偶成字，月影鱼吞不解空。
更忆澹虚亭上梦，寒云片片岭头逢。
日本玄志禅人请语
释绍昙（宋代）

上人幼负凌云志，十五为僧今廿二。
鲸波不怕险如崖，远涉要廿西祖意。
老松阴下扣烟扉，未透慈溪劈箭机。
满口乡谈学唐语，帝都丁唤那斯祁。
粗拳便欲拦胸{上祝下土}，又恐傍观分背触。
快归省问老传衣，古磵寒泉休瞪目。
和粹伯七夕韵
曾协（宋代）

常时泪雨久涟洳，准拟晴窗叫勃姑。
报答月华思善画，便和风露入新图。
野望
翁卷（宋代）

一天秋色冷晴湾，无数峰峦远近间。
闲上山来看野水，忽于水底见青山。
遣兴十首
元稹（唐代）

始见梨花房，坐对梨花白。行看梨叶青，已复梨叶赤。

严霜九月半，危蒂几时客。况有高高原，秋风四来迫。

莫厌夏日长，莫愁冬日短。欲识短复长，君看寒又暖。

城中百万家，冤哀杂丝管。草没奉诚园，轩车昔曾满。

孤竹迸荒园，误与蓬麻列。久拥萧萧风，空长高高节。

严霜荡群秽，蓬断麻亦折。独立转亭亭，心期凤凰别。

艳艳翦红英，团团削翠茎。托根在褊浅，因依泥滓生。

中有合欢蕊，池枯难遽呈。凉宵露华重，低徊当月明。

晚荷犹展卷，早蝉遽萧嘹。露叶行已重，况乃江风摇。

炎夏火再伏，清商暗回飙。寄言抱志士，日月东西跳。

买马买锯牙，买犊买破车。养禽当养鹘，种树先种花。

人生负俊健，天意与光华。莫学蚯蚓辈，食泥近土涯。

爱直莫爱夸，爱疾莫爱斜。爱谟莫爱诈，爱施莫爱奢。

择才不求备，任物不过涯。用人如用己，理国如理家。

z8々刀刃光，弯弯弓面张。入水斩犀兕，上山椎虎狼。

里中无老少，唤作癫儿郎。一日风云会，横行归故乡。

团团规内星，未必明如月。托迹近北辰，周天无沦没。

老人在南极，地远光不发。见则寿圣明，愿照高高阙。

河清谅嘉瑞，吾帝真圣人。时哉不我梦，此时为废民。

光阴本跳踯，功业劳苦辛。一到江陵郡，三年成去尘。
冬夜同田曹长月下对菊各赋一首
黄衷（明代）

日精开遍月光扬，此夜寒堂引兴长。灵艳只缘矜晚节，浓香偏自过重阳。

谁知旧圃先含雨，天为新妆旋著霜。忽忆南中三径上，数枝深浅满烟黄。
虞美人 题灵山广禅院
葛胜仲（宋代）

灵山法会何曾散。此地神光满。丁公潭下百雷霆。疑是银河挽下、一齐倾。

高桥飞观连云起。槛外惊湍水。大矶才过小矶来。应有天孙灵驭、月中回。
少年游 拟屯田参差烟树灞陵桥原韵
姚华（清代）

灞陵西去古时桥。烟柳画唐朝。攀条欲尽，问春何许，无复小蛮腰。

苍波袅弄斜阳影，秋色渐寒皋。去也临歧，笛声凄楚，呜咽起双桡。
华山
杨备（宋代）

岩屏晚树噪寒鸦，岚翠楼台释子家。
池面镜光功德水，金波影里石莲花。
剡之市人以崇奉东岳为名设盗蹠以戏先圣所不忍观因书一绝
王十朋（宋代）

里巷无端戏大儒，恨无司马为行诛。不知陈蔡当时厄，还似如今嵊县无。
水调歌头（春野亭送别）
赵师侠（宋代）

江亭送行客，肠断木兰舟。水高风快，满目烟树织成愁。咿轧数声柔橹，拍塞一怀离恨，指顾隔汀洲。独立苍茫外，欲去强迟留。

海山长，云水阔，思难收。小亭深院歌笑，不忍记同游。唯有当时明月，千里有情还共，后会尚悠悠。此恨无重数，和泪付东流。
寄历阳张宗孟隐士
郭祥正（宋代）

历阳张君心好古，冰不为寒蘖非苦。我欲见之波浪阻，安得邻巢接飞羽。

百年营营竟埋土，进退趑趄亦何补。今岁秫田收几亩，烂醉高吟馀不数。
信州禅月院晚眺
陈渊（宋代）

一觉华胥日又曛，晚来愁绪乱纷纷。角声对起重城近，吹动灵山万叠云。
嘉猷赋得明月过斋头次韵
余继登（明代）

以我相思渴，对君怀抱倾。十年惟此夜，万籁复秋声。

况有斋头月，照人冠上缨。此时不共醉，忧国浪如酲。
秋怀五首 其三
孙嵩（宋代）

何处秋声多，竹外声历历。凄切不禁寒，萧萧旧时碧。

此中白发愁，饷与秋风客。
王园观梅主人置酒莫归 其二
吕本中（宋代）

日没未没雾索山，古寺松门欲上关。尚有香风泛衣袖，儿童知我探春还。
颂一百则 其四
释重显（宋代）

一勘破，二勘破，雪上加霜曾险堕。飞骑将军入虏庭，载得完全能几个。

急走过，不放过，孤峰顶上草里坐。咄。
山居和韵八首
陈勋（清代）

垂萝欲压角巾低，石势参差到者迷。
只许闲云随意住，最怜幽鸟称情啼。
残棋敛局还寻劫，险韵成诗却贴题。
拈取《南华》读《秋水》，顿令坐客欲忘蹄。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 江梅
朱熹（宋代）

大雪天地闭，穷阴渺寒滨。谁知江南信，已作明年春。
设蕃乐语口号
洪适（宋代）

海山楼下水朝东，此去瀰漫拍太空。稛载宁寻蕞尔国，舟行好趁快哉风。

往来云汉经星外，出入鱼龙巨浪中。拜手君王零湛露，举觞须似吸川虹。
常州
文天祥（宋代）

山河千里在，烟火一家无。
壮甚睢阳守，冤哉马邑屠。
苍天如可问，赤子果何辜。
唇齿提封旧，抚膺三叹吁。
十八贤台
陈舜俞（宋代）

台下衣冠已化尘，台前颜色尚如新。
林泉合是修行社，岩穴谁非避世人。
好鸟岂知当日事，幽花何似昔时春。
老僧不解论今古，应笑徘徊问隐沦。
山阴秋怀
林景熙（宋代）

旧游浑似梦，短发不胜簪。
风雨行金气，乾坤老铁心。
舜田秋稗满，禹穴夕云深。
正自登临懒，凄凉隔水砧。
满江红（寿赵茂嘉郎中，前章记广济仓事）
辛弃疾（宋代）

我对君侯，长怪见、两眉阴德。更长梦、玉皇金阙，姓名仙籍。旧岁长烟浑欲断，被公扶起千人活。算胸中、除却五车书，都无物。

溪左右，山南北。花远近，云朝夕。看风流杖屦，苍髯如戟。种柳已成陶令宅，散花更满维摩室。劝人间、且住五千年，如金石。
时兴
杨贲（唐代）

贵人昔未贵，咸愿顾寒微。及自登枢要，何曾问布衣。

平明登紫阁，日晏下彤闱。扰扰路傍子，无劳歌是非。
留题爱敬寺
李建勋（唐代）

野性竟未改，何以居朝廷。空为百官首，但爱千峰青。

南风新雨后，与客携觞行。斜阳惜归去，万壑啼鸟声。
游云灵观
王灼（宋代）

兹山虽特起，远窥殊未豪。
三休出云际，始知盘踞高。
大江分一出。众峰环千遭。
溪谷粗可辨，绿树皆蓬蒿。
羽衣何年来，钓取海上鳌。
盛衰伸臂顷，古屋风颾颾。
元和有遗刻，双旌挟时髦。
想见饮清旷，秀句含春醪。
万世同一兀，名字空嘈嘈。
吾其炼仙骨，玉京摘蟠桃。
山中枉张宙员外书期访衡门
秦系（唐代）

常恨相知晚，朝来枉数行。卧云惊圣代，拂石候仙郎。

时果连枝熟，春醪满瓮香。贫家仍有趣，山色满湖光。
题桃花图
张以宁（明代）

溪上桃花春可怜，赤栏桥畔忆游仙。若为饱吃胡麻饭，看到三千结实年。
与和甫时甫分题画卷夔得剡溪图
姜夔（宋代）

枯槎啅乾鹊，交臂失夫君。
柰此一尊酒，凭高空水云。
咏周茂叔爱莲 其一
王家枢（清代）

孤芳怀茂叔，卜筑在濂溪。明德馨香远，繁华富贵低。

名花恣独赏，凡艳耻相齐。静对幽然乐，青莲句自题。
圣人之孝十首·禹
林同（宋代）

伤心九载绩，焦思八年中。
启亦呱呱泣，惟思度土功。
望郭西诸峰有怀昔隐兼发鄙志
何景明（明代）

游龙战渊鳞，翔鹭振云翮。潜姿媚幽深，遐羽忌拘迫。

顷来税尘衔，秉性嗜探历。连山秀我里，幸兹眷昕夕。

横天岩峦叠，映日苍翠积。涉波缅洄沿，攀岑若咫尺。

流目施远坰，写悰翼孤石。嘉遁怀伊人，俯仰慨今昔。

霞构象丹厓，烟萝袅青壁。倾耳谷中昔，希踪云外迹。

兴性感弥深，即景无与适。岂徒藉虚觏，终然契冥寂。
对月
方祖荫（清代）

又见盈盈月，閒窗夜有辉。四时常伴客，何日与同归。

天末风初起，林间露共霏。故园离别久，那免叹无衣。
次曹次仲韵因以自感
刘迎（金朝）

自笑区区学道难，未容香火访名山。因循忧患馀生里，收敛光芒窘步间。

白社祝公今日始，丹丘容我几时还。相从愿结翻经会，共过壶中日月閒。
月洲李贾友山捧檄来淦访我梅下示教禁休物语
邹登龙（宋代）

庭前有奇树，幽艳发寒柯。
寂寂众芳歇，绵绵生意多。
孤根依岭表，高节委岩阿。
清友今何在，悠悠空逝波。
秘阁曝书画次韵宋次道
刘挚（宋代）

帝所图书岁一开，及时冠盖满蓬莱。发函钿轴辉唐府，散帙芸香馥汉台。

地富秘真疑海藏，坐倾人物尽仙才。独怜典校来空久，始得今年盛事陪。
送张吉甫寺丞归洛
韩琦（宋代）

洛中平日是吾家，时节芳菲正可誇。权去独思来卫幕，春归谁可醉桃花。

晴飞县舄瞻仙翼，暖撷新兰荐洁牙。更想缑笙闻夜月，翩然高意薄青霞。
送达善归玉塘
舒岳祥（宋代）

霜降水泉涸，风紧草木枯。
柴扃常自闭，淡泊守园庐。
晨有客来访，裹饭如桑舆。
世事不欲论，幽怀咏唐虞。
蚩尤作五兵，轩辕力诛除。
战伐从此邕，祸患引八区。
兹事伤我心，何由返古初。
我辈惜榆景，来往莫相疏。
清明日忆先妻
李昌祺（明代）

客里凄凉感慨频，禁烟时节更酸辛。莺花谩溅中年泪，燕麦空摇异县春。

德耀独怜成薄命，黔娄谁与共长贫。难将杯酒浇荒冢，肠断东风倍怆神。
病中秋思八首 其四
唐顺之（明代）

寒垣万里事防秋，选将分兵出帝州。白马幽并游侠客，金兜肺腑冠军侯。

请缨曾抱迂儒志，借箸谁当帏幄谋。己酉年来堪窃愤，翩翩胡骑入关游。
杨柳八首·其二
温庭筠（唐代）

南内墙东御路旁，预知春色柳丝黄。
杏花未肯无情思，何事行人最断肠。
陪诸公携酒山家用壁间韵三首
汪炎昶（宋代）

玉屑辉群彦，衣冠侠数翁。
礼严推镶际，情洽笑谈中。
物外来真趣，樽前□古风。
无端狂态发，从此忆新岂。
马郎妇赞
释心月（宋代）

愿海散香风，花披菡萏红。
锦鳞方上钓，金锁已腾空。
奉赠汤益阳师 其一
刘伯埙（清代）

正声久不作，怀古竟何人。鸾凤翱翔下，荃兰咳唾新。

百年开壁叠，万象入陶钧。突兀浮丘阁，长留太古春。
漫兴
汪藻（宋代）

燕子年年入户飞，向人无是亦无非。
来春强健还相见，送汝将雏又一归。
断桥观钓
胡仲弓（宋代）

一竿明月一丝风，心在烟波渺渺中。
浮世只消如此过，何因得似钓鱼翁。
兴一
释崇岳（宋代）

只这一脉，人间显赫。
妙转绵绵，甚生标格。
坡亭八景 其三 钓石眠云
易奇际（明代）

临江一片石，智者不能谋。着膝堪垂钓，横肱亦枕流。

云来添夏席，酒醒拥秋裘。为甚梦相引，前江风打头。
渔家傲
黄琬璚（清代）

著意留春春又去。海棠落尽红如许。睡起纱窗天正午。

愁无主。销闲只共鹦哥语。

小院游丝飞缕缕。凄凉又听芭蕉雨。忆得家庭春栩栩。

今索处。恼人更有騃儿女。
花想容（武陵春）
贺铸（宋代）

南国佳人推阿秀，歌醉几相逢。云想衣裳花想容。春未抵情浓。

津亭回首青楼远，帘箔更重重。今夜扁舟泪不供。犹听隔江钟。
君道
卫宗武（宋代）

勋华相授受，谟典所具述。
其要在厥中，精一而允执。
惟诚乃能精，惟诚乃能一。
是以无党偏，是以臻正直。
三代所共衬，百世不可易。
伯者假仁义，战国尚诈力。
汉唐非无君，文为事矫饰。
其能粹而王，一指不可屈。
所以无善治，循袭至今日。
纯诚而不杂，惟皇斯立极，
敛敷锡庶民，懋建昭大德。
治欲在古如，舍此他无术。
诗三百三首 其五十八
寒山（唐代）

我见百十狗，个个毛鬇鬡。卧者渠自卧，行者渠自行。

投之一块骨，相与啀喍争。良由为骨少，狗多分不平。
端午内中帖子词·夫人阁
王珪（宋代）

一样红裙试舞斜，阶前妒尽石榴花。
明朝知是天中节，旋刻菖蒲好辟邪。
万法归一歌
白玉蟾（宋代）

金丹大药妙无穷，一点丹头内外红。真汞真铅才入手，片时伏虎活擒龙。

黄公聘入丁公舍，巽位吹嘘九转功。十月胎圆坎离外，紫云飞出玉炉空。

短褐包巾满廛市，寻草烧茅烹药匮。自己三黄及四神，谁知安灶烹炉意。

纸袄麻衣要隐山，餐松饮水守饥寒。日魂月魄空呼吸，到底方知入道难。

黑山山下鬼窟里，背曲头垂口流水。梦中梦见梦中人，几时待得硫黄死。

薄福痴人不断淫，尾闾闭了采他阴。元精摇撼无墙壁，错认黄泥唤作金。

容成三峰学御女，采精吸血兼服乳。大道本来无阴阳，劳形著相徒自苦。

叩齿吞精咽气声，辘轳空动髑髅形。妄将口鼻为玄牝，谩说金精肘后盈。

鼻头闭息空画饼，几人日中逃得影。客风邪气肚中鸣，安得长灵砂在鼎。

参禅见性契真如，莫道无心便靠虚。悟了不行乾智慧，千崖万壑涉程途。

多少老儒学周易，岂知太极归无极。忘形便欲任天真，只恐春归草无力。

明教专门事灭魔，七时功德便如何。不知清净光明意，面色痿黄空自磨。

胡氏阳山一果祖，九返庄严皆妄语。手执金环运三车，阿谁飞上金天去。

更有持斋四果徒，九曲江头下铁符。乳香烧尽难成佛，精血元阳搬运枯。

三千六百旁门术，开顶缩龟习定息。存想丹田炼五芽，吐故纳新虚贵力。

礼塔焚香诵藏经，更能拜斗与瞻星。吞符饮水专持咒，恁地如何得道成。

注想按摩八段锦，嘻呵六字拘兴寝。若要还精补脑时，除非一盏醍醐饮。

双眼遥思运顶门，戏言日月照昆崙。那堪又见圆光现，便指天尊与世尊。

眼本无光人妄想，耳本无声那得响。上有大渊下泓池，妄指中黄忍肚饥。

空按周天行封数，几能识得真龙虎。若识真龙真虎人，了得向上一条路。

暗把箪瓢服小便，吐吞涎唾作珠圆。鼻头流出两条涕，便敢呼为玉箸仙。

说尽存三守一底，九年炼丹思想里。忘却家珍向外寻，百年做个阴灵鬼。

天门枸杞与黄精，豆杏姜椒白茯苓。未委地仙成也未，皮焦肉腐可怜生。

斋醮关宣歌梵曲，分环破券受科录。不识天心两字真，口会三光符水熟。

袖中雷印嚇山精，手把杨枝学隐形。此心本是通神藏，一念差时万状生。

此身身外皆隐物，此心心外皆妖术。身里真心心里身，不在中间内外出。

这些金液大还丹，自从元谷至泥丸。抽添七返无多事，草木无心天地闲。

真根真蒂结真酥，真鼎真坛真药炉。阳日起头阴日积，分明阳火与阴符。

半亩丹田种金粟，一朵灵芝香馥郁。铁牛哮吼入绵厨，木马奔驰跳金屋。

乾坤二八结丹砂，满鼎溶溶白雪花。提住龟蛇归两手，山中玉兔化金鸦。

还丹有诀知音少，汞龙铅虎凭火候。三千刻内结婴儿，调和温养终无漏。

遍体浑如一片琼，寒蟾光照玉壶冰。顶门夜半雷声吼，匝地清风神鬼惊。

天上人间真妙诀，谁敢天机私漏泄。须是英雄大丈夫，了然胸中无一物。

一阳才动大丹成，片饷工夫造化灵。祇恐南宫录姓名，醉骑白鹤朝上清。
醉后荅丁十八以诗讥余搥碎黄所楼
李白（唐代）

黄所高楼已槌碎，黄所仙人无所依。黄所上天诉玉帝，却放黄所江南归。

神明太守再雕饰，新图粉壁还芳菲。一州笑我为狂客，少年往往来相讥。

君平帘下谁家子，云是辽东丁令威。作诗调我惊逸兴，白云绕笔窗前飞。

待取明朝酒醒罢，与君烂漫寻春晖。
僧画
华岳（宋代）

万景峰前老禅叔，搜罗风月归岩谷。
胸中有句吐无声，写作生绡三四幅。
隆兴书堂自警三十五首
陈淳（宋代）

事事物物间，私皆在所涤。
一裘憾虽微，子路必勇克。
拟古十九首 其八
朱晞颜（宋代）

冉冉孤生竹，托根在山阴。藤萝忽缠绕，宛转交相仍。

来为君家妇，君戍交河城。携离虽未久，奈妾当新婚。

思君不可见，涕泣徒沾襟。欲寄机中素，弱羽无由凭。

不如兔丝子，结托相凭陵。偏得春风意，青青日向荣。
六朝门。傅昭
周昙（唐代）

为政残苛兽亦饥，除饥机在养疲羸。

人能善政兽何暴，焉用劳人以槛为。
刺世疾邪赋
赵壹（两汉）

伊五帝之不同礼，三王亦又不同乐。数极自然变化，非是故相同驳。德政不能救世溷乱，赏罚岂足惩时清浊？春秋时祸败之始，战国逾增其荼毒。秦汉无以相踰越，乃更加其怨酷。宁计生民之命？为利己而自足。

于兹迄今，情伪万方。佞谄日炽，刚克消亡。舐痔结驷，正色徒行。妪竬名势，抚拍豪强。偃蹇同俗，立致咎殃。捷慑逐物，日富月昌。浑然同惑，孰温孰凉？邪夫显进，直士幽藏。

原斯瘼之所兴，实执政之匪贤。女谒掩其视听兮，近习秉其威权。所好则钻皮出其毛羽，所恶则洗垢求其瘢痕。虽欲竭诚而尽忠，路绝险而靡缘。九重既不可启，又群吠之狺狺。安危亡于旦夕，肆嗜慾于目前。奚异涉海之失柁，坐积薪而待然？荣纳由于闪榆，孰知辨其蚩妍？故法禁屈橈于势族，恩泽不逮于单门。宁饥寒于尧舜之荒岁兮，不饱暖于当今之丰年。乘理虽死而非亡，违义虽生而匪存。

有秦客者，乃为诗曰：河清不可俟，人命不可延。顺风激靡草，富贵者称贤。文籍虽满腹，不如一囊钱。伊优北堂上，抗脏倚门边。

鲁生闻此辞，繫而作歌曰：势家多所宜，咳唾自成珠；被褐怀金玉，兰蕙化为刍。贤者虽独悟，所困在群愚。且各守尔分，勿复空驰驱。哀哉复哀哉，此是命矣夫！
苏溪亭
戴叔伦（唐代）

苏溪亭上草漫漫，谁倚东风十二阑。
燕子不归春事晚，一汀烟雨杏花寒。
过太古巢呈迂谷先生 
陈筱亭（清代）

春来一路素馨斜，云树中开处士家。拓圃近山蔬带露，束篱为士豆争花。

春江水满凫频浴，僻地人稀犬不哗。最羡先生无俗事，苦吟薄醉是生涯。
放榜日
徐夤（唐代）

喧喧车马欲朝天，人探东堂榜已悬。万里便随金鸑鷟，

三台仍借玉连钱。花浮酒影彤霞烂，日照衫光瑞色鲜。

十二街前楼阁上，卷帘谁不看神仙。
和林大参衡玉湘行一首
张吉（明代）

扁舟乘月入衡阳，旧是王孙放逐乡。晓峤徒云悭雨泽，秋花染露健寒香。

波涛任自掀腾阔，姜桂从来气味长。数载公私都不扰，郡人犹解说雍王。
和王子元中秋会饮
余靖（宋代）

混元鼓橐四气平，西商之气爽且轻。
望舒按辔出东海，孤轮斲冰碾太清。
碧落坦夷轮不停，银河浩荡波无声。
千家万家调管弦，唯恐游氛翳至明。
秋深夜永景澄霁，老兔不死穴青冥。
世间荣谢易反掌，得意难与良辰并。
我谪闲官归故里，君承新渥来江城。
相逢并座叙离阔，把酒共见圆蟾生。
嫦娥耐閒不肯嫁。破鉴再合光荧荧。
白露乍零群动息，浮云一开万目倾。
但知吟处罇前乐，勿问区区时世情。
高人洗耳让天下，下土紾臂争杯羹。
贤愚相远九牛毛，宠辱去就何足惊。
醉乡无关好游处，劳生万虑徒营营。
声声慢（梅）
赵佶（宋代）

欺寒冲暖，占早争春，江梅已破南枝。向晚阴凝，偏宜映月临池。天然莹肌秀骨，笑等闲、桃李芳菲。劳梦想，似玉人羞懒，弄粉妆迟。

长记行歌声断，犹堪恨，无情塞管频吹。寄远丁宁，折赠陇首相思。前村夜来雪里，殢东君、须索饶伊。烂漫也，算百花、犹自未知。
题阳山寺
吴儆（宋代）

忆昨去家时，凉风肃巾屨。
闾里重远别，祖席烦亲故。
期会趋晷刻，仓卒戒徒御。
首尾遍吴楚，复退分携处。
岁月拂尘壁，廊无识故步。
故人新绛帷，方屨盈外户。
褰裳喜我来，寒温问浪苦。
樽酒开欢颜，鸡黍羞珍具。
欲少为君留，归心已先骛。
年少未仕初，饱食厕庠序。
束书事遨游，光阴等閒度。
一为升斗縻，奔走穷朝暮。
欲学不可得，虽悔复谁诿。
诸君其早图，前覆戒吾车。
杭州官舍偶书
姚合（唐代）

钱塘刺史谩题诗，贫褊无恩懦少威。春尽酒杯花影在，

潮回画槛水声微，闲吟山际邀僧上，暮入林中看鹤归。

无术理人人自理，朝朝渐觉簿书稀。
次韵张守仲思食车螯
陈造（宋代）

斤除介甲更加鞭，隽永丰腴旧所便。
蛏弟蛤兄从倚市，车公酒处信光前。
题赵漕小蓬莱
方岳（宋代）

乾坤不尽一蘧庐，方寸中间几太虚。
办着海涛三万里，乃翁底用费分疏。
赋樊氏园双花
李处权（宋代）

天地有至和，薰蒸效兹祥。
异哉桃李蹊，葩萼俱作双。
纷纷承朝露，一一含春阳。
飞来两珍禽，文采粲成章。
鸣集芳树间，其音美如簧。
近君白玉堂，奉君黄金觞。
君家伯仲贤，人物伟相望。
衣冠作嘉话，何止跨一乡。
永言棣华好，歌乐殊未央。
我赋角弓诗，封植讵可忘。
楚州
张弋（宋代）

落帆停鼓鹳湖头，两度因循到楚州。
柳下人家曾识面，笑求新句写妆楼。
玩秋月
赵崇森（宋代）

玉宇秋光无一尘，人人共喜桂花新。
看来世态炎凉尽，惟有月明无贵贫。
醉吟二首
杨万里（宋代）

十载人间乐与忧，几曾半点到心头。
梧桐叶上秋无价，蟋蟀声心月亦愁。
暮角晓锺何日了，苍颜华发此生休。
吟颠醉蹶知无益，利走名奔有命不。
翠蛟亭
新父（宋代）

断崖捲银涛，拍岸雪相溅。去住本无心，曾向岷峨见。
留别四首 其四
唐彦谦（唐代）

盐车淹素志，长坂入青云。老骥春风里，奔腾独异群。
三日行山中，山尽有感
袁宗道（明代）

眼底青山爱颇真，何妨日日对嶙峋。今朝卷幔无山色，惆怅还如别故人。
次韵李久善近诗四首
郭印（宋代）

黄叶翻空舞，西风又作寒。
懒将书帙整，愁见酒杯乾。
物理秋多感，天文夜细看。
鸾旗犹未返，一介敢偷安。
读张公煌言满洲宫词足徵其杂揉之实李御史来东都又道数事乃续之 其二
郑经（明代）

九王旧好漫相寻，椒室沉沉月色侵。宫监忽惊见故主，频闻悲怨到更深。
拂水山庄
郭尚先（清代）

降表修成看陆沈，仍希姓字附东林。名山怅望《中州集》，歧东徘徊上堵吟。

天火不容留宛委，佛镫可许忏威音。青青转羡章台柳，擘石研丹见素心。
寄僧珦潜山
顾逢（宋代）

讲道未凋零，犹堪续祖灯。
谁知青嶂里，自有白头僧。
老貌松根石，闲心月下冰。
往来车马者。应笑倚枯藤。
送任载、齐古二秀才自洞庭游宣城
孟郊（唐代）

洞庭非人境，道路行虚空。二客月中下，一帆天外风。

鱼龙波五色，金碧树千丛。闪怪如可惧，在诚无不通。

扣奇知浩淼，采异访穹崇。物表即高韵，人间访仙公。

宣城文雅地，谢守声闻融。证玉易为力，辨珉谁不同。

从兹阮籍泪，且免泣途穷。
士常席上送乃兄士仪
萧显（明代）

东楼杯酒惜离群，柳色春光日未分。姜被剧谈中夜雨，祖鞭遥指出关云。

山城朔雁联翩起，野店昏鸡远近闻。邂逅别来相忆地，醉歌终日任醺醺。
题吴山带墨菊为潘受平
陈恭尹（清代）

清姿妙笔已难期，身后珍如玉树枝。最是棱棱霜下菊，赠君不少故人思。
八月十四日宿官塔下院二首 其二
冯延登（金朝）

乔松脩竹翠交阴，凉月玲珑地布金。老懒无诗酬节物，夜凉閒听候虫吟。
句
陶彝（清代）

生凉好唤鸡苏佛，回味宜称橄榄仙。
踏莎行·秋入云山
张抡（宋代）

秋入云山，物情潇洒。百般景物堪图画。丹枫万叶碧云边，黄花千点幽岩下。
已喜佳辰，更怜清夜。一轮明月林梢挂。松醪常与野人期，忘形共说清闲话。
宫词 其八十五
赵佶（宋代）

紫云楼曲倚仙韶，传习皆知岁月遥。竞好洮州新进谱，和谐逸韵入音调。
次韵性都正北山逐凉
陈师道（宋代）

海风吹雨过梅黄，丛竹留阴借晚凉。
更欲从君谈妙理，凫鷖能短鹤能长。
宿曾江口示侄孙湘二首（湘，字北渚，老成之子）
韩愈（唐代）

云昏水奔流，天水漭相围。三江灭无口，其谁识涯圻。

暮宿投民村，高处水半扉。犬鸡俱上屋，不复走与飞。

篙舟入其家，暝闻屋中唏。问知岁常然，哀此为生微。

海风吹寒晴，波扬众星辉。仰视北斗高，不知路所归。

舟行忘故道，屈曲高林间。林间无所有，奔流但潺潺。

嗟我亦拙谋，致身落南蛮。茫然失所诣，无路何能还。
满江红（灯花）
胡惠齐（宋代）

暝霭黄昏，灯檠上、荧荧初炙。银焰袅、孤光分夜，寸心凝碧。留照焰颜欢笑偶，上元庆赏嬉游夕。笑聚萤、积雪与偷光，寒儒忆。

蝶眷恋，成何得。花传喜，知何日。听邻家昨夜，扣阍谁觅。焰短始知新月上，摇红孤馆因风急。恨那人、别后不成眠，时时剔。
挽华鹅湖先生
刘果远（清代）

昭代圭璋器，清时鸾凤仪。宅心惟济困，体国在扶危。

箕尾归何早，夔龙祀岂迟。典型犹未远，遗惠遍江湄。
福昌官舍后绝句十首
张耒（宋代）

卧听堂南布谷鸣，陇头细麦已青盈。
殷勤谢汝催春种，我为无田岂懒耕。
再次韵宣甫探梅
许及之（宋代）

姑射山头冰雪姿，自应不负岁寒期。一枝已共巡檐笑，半树宁忘欲雪诗。

未许佳人和月摘，且容老子受风吹。城中诗社新牢落，绝喜陶山慰所思。
邯郸才人嫁为厮养卒归
赵文（宋代）

鸳鸯异野鹜，凤凰非山鸡。
物生各有偶，非偶不并栖。
昔为丛台人，今为圉者妻。
亦知久当弃，无乃太不齐。
同时歌舞人，何异玉与泥。
失身已至斯，违天将安归。
挽首只自羞，有声不敢啼。
何缘梦到君王侧，彻夜不眠闻马嘶。
雷阳郡斋醉中走笔呈吴使君
屈大均（明代）

使君风流世所宗，饮酒不醉真酒龙。一麾出守濒海郡，三年坐啸擎雷峰。

有一酒狂人不容，闻君新醅荔支浓。沉香觥船大如斗，中有扇沙嫩鹿茸。

香狸之脯鲨鱼翅，玉盘行出和春菘。使我朵颐不能已，番禺千里来相从。

中秋月照郡斋夕，轰饮吏人俱辟易。鲸鱼自合乾百川，鼹鼠犹能尽一石。

玉山忽倒红氍毹，谈禅交吐夜光珠。娇歌婉转东西和，花旦温柔左右扶。

英雄达生无不可，一代糟丘今属我。古来贤圣尽浮云，岂必二豪同蜾裸。

昔人酒中谁陆沉，阮公一醉直至今。酣放动经六十日，千载惟公知此心。
题卍庵墨迹
释法薰（宋代）

卍庵空裹采花，诸人石上种藕。
三点前三点后，动南星蹉北斗。
山僧口似磉盘，舜若多神失笑。
宿牛首市陆叟所居二首 其二
宋褧（元代）

尘染綀衣雨汗流，停骖借得半窗秋。自怜不及居停主，坐看青山到白头。
跋汪季路所藏修禊各
楼钥（宋代）

永和岁癸丑，群贤会兰亭。
流觞各赋诗，风流见丹青。
右军莫禊各，文采粲日星。
选文乃见遗，至今恨昭明。
字画最能意，自言胜平生。
七传到永师，袭藏过金籯。
辩才尤秘重，名已彻天庭。
屡诏不肯献，托言堕戎兵。
妙选萧御史，微服山阴行。
谲诡殆万状，径取归神京。
辩才恍如失，何异敕六丁。
文皇好已甚，丁宁殉昭陵。
当时冯赵辈，临写赐公卿。
惟此定武本，谓出欧率更。
採择独称善，遂以镌瑶琼。
流传迨五季，皆在御寝扃。
耶律残石晋，睥睨不知名。
意必希世宝，毡裹辎軿。
帝{左犭右巴}既北去，弃与朽壤并。
久乃遇知者，龛置太守厅。
或云政宣閒，此石归绍彭。
又言入内府，宣取恐违程。
焚膏继短晷，拓本手不停。
叠纸至三四，肥瘠遂异形。
南渡愈难见，得者辄相矜。
我见十数本，对之心欲酲。
汪侯端明子，嗜古自弱龄。
锦囊荷倾倒，快覩喜失声。
带流及右天，往往字不成。
而此独全好，护持如有灵。
尤王号博雅，异论谁与评。
硬黄极摹写，唐人苦无称。
赝本满东南，琐琐不足呈。
犹有婺与抚，碔砆近璜珩。
右军再三作，已觉不称情。
心慕且手追，安能效笔精。
响搨固近似，形似神不清。
不如参其意，到手随纵横。
况我笔素拙，何由望群英。
近迹得旧物，庶几窥典刑。
此本更高胜，著语安敢轻。
孤风邈难继，怅望冥鸿征。
期黄秋官赏春遇雨
陈炜（宋代）

见说仁山景物佳，寻春有约踏晴沙。无端最是连朝雨，孤负春风几度花。
赠敏叔二首 其一
许景衡（宋代）

星郎持节厌驱驰，解组萧然两鬓丝。三纪声名诗独步，五州惠爱吏为师。

裕陵松柏秋风早，茂苑江山落日迟。千载赤松应更喜，故人孙子也相随。
骤寒吟
范成大（宋代）

九月奇寒前未闻，巷南巷北无行人。
冥凌尽用大冬手，肯为岁华留小春。
阴风吹雨作冰屑，驼裘如铁绵裘折。
可怜篱下木芙蓉，不独宜霜更宜雪。
山中醮后一日雪仍留山中雾雨溟濛混然如一气
程公许（宋代）

香雾回翔八景舆，帝觞邀我适华胥。
戏将余沥作零雨，旋有六花飞太虚。
意恐混沦凝祖气，心疑圆峤没归墟。
题诗不作人间语，呵手残炉小楷书。
听雨
陆游（宋代）

老态龙钟疾未平，更堪俗事败幽情。
纱幮笛簟差堪乐，且听萧萧暮雨声。
秋夜送赵冽归襄阳
钱起（唐代）

斗酒忘言良夜深，红萱露滴鹊惊林。

欲知别后思今夕，汉水东流是寸心。
真除后谩记所见
魏了翁（宋代）

晓风鞭袖闯天关，滥缀东西两省班。
当日入趋东杂殿，番休却逐侍臣还。
南乡子·何处淬吴钩
纳兰性德（清代）

何处淬吴钩？一片城荒枕碧流。曾是当年龙战地，飕飕。塞草霜风满地秋。
霸业等闲休。跃马横戈总白头。莫把韶华轻换了，封侯。多少英雄只废丘。
郊外书事
李彭（宋代）

郊原野老带经锄，童稚何知竞挽须。我亦弥年躬井臼，儿能终日课樵苏。

颇思鸥阁仍虬户，那似松醪伴酪奴。志大才疏苦多累，真须鹿鹿效周谟。
瑞香
杨万里（宋代）

买断春光与晓晴，幽香逸艳独婷婷。
齐开忽作栾枝锦，未圻犹疑紫素馨。
绝爱小花和月露，折将一朵篸银瓶。
今年偶忆年时句，倦倚雕栏酒半醒。
满江红
程垓（宋代）

水远山明，秋容淡、不禁摇落。况正是、楼台高处，晚凉犹薄。月在衣裳风在袖，冰生枕簟香生幕。算四时、佳处是清秋，须行乐。

东篱下，西窗角。寻旧菊，催新酌。笑广平何事，对秋萧索。摇叶声声深院宇，折荷寸寸闲池阁。待归来、闲把木犀花，重熏却。
谨和老人初冬寓笔十绝
洪咨夔（宋代）

两仪亦有盈亏数，万物难逃出入机。
一把牙筹空自苦，盖棺着得几通衣。
水调歌头·有喜君初度
胡幼黄（宋代）

有喜君初度，风雨作秋声。连旬烈日，稻畦麦垅欲扬尘。好似天瓢在手，笑把群龙呵叱，四野注如倾。勃勃生意满，翠浪涌纵横。君知否，仁者寿，寿斯仁。自从三代而下，民命寄苍旻。满目桑麻谷粟，满目簿书期会，试说与仁人。小试作霖手，苏醒永新民。
公无渡河·河流决崑崙
杨冠卿（宋代）

河流决崑崙，微禹其为鱼。
龙门虽已凿，犀栧孰可踰。
老翁被发鬓如丝，临流欲渡将何之。
妪止翁留翁勿渡，翁不妪从舍之去。
中流凭一壶，意谓千金俱。
一壶势莫支，千金沦其躯。
壶兮壶兮翁之{左祟右}，鼍吼鲸吞方得意。
曲终哀怨写箜篌，邻女为君双堕泪。
次观瀑布韵
朱熹（宋代）

快泻苍崖一道泉，白龙飞下郁蓝天。空山有此真奇观，倚杖来看思凛然。
竹溪直院盛称起予草堂诗之善暇日览之多有可
刘克庄（宋代）

陌上儿童说，时清长吏贤。
岂能无朴教，不过示蒲鞭。
采彼轻柔质，施诸牧御权。
坐令强梗者，若挞市朝然。
院舍棠阴合，圜扉草色鲜。
弛答能败子，威爱贵兼全。
黔中罢职将泛江东
李频（唐代）

黔中初罢职，薄俸亦无残。举目乡关远，携家旅食难。

野梅将雪竞，江月与沙寒。两鬓愁应白，何劳把镜看。
夏运属挽词
戴栩（宋代）

我愧文襄漫述铭，喜闻诗挽遍群英。
欲媮万事皆漓薄，子孝重泉独显荣。
著脚官尘能道远，委身王事不求名。
故园引得湘江水，依旧东流彻底清。
和刘后村梅花百咏
方蒙仲（宋代）

初似穷儿观异宝，俄惊上帝锡嘉名。
荒山底处生珠藏，蓬户居然扁玉清。
盘松篇夏日陪诸公饮报国寺盘松下共赋
区大相（明代）

炎氛扬火宅，万物赫以暵。偶践清凉境，获此嘉树玩。

种植自何代，蓊蔚若崇巘。冉冉烟黛浮，团团盖阴转。

昔闻耸仙岭，今见盘佛殿。托根水晶域，布叶雨花院。

婆娑覆广除，森沉隐遥汉。风霜讵摧折，虬螭互奔窜。

夏云垂迥荫，秋涛起层澜。既异恶木阴，幸免不材叹。

暂乖栋梁用，永离斤斧患。无用形不累，有节凋宁先。

屈蟠岂其性，偃蹇庶自善。君娱匝地枝，宁惜参天干。

青黄文牺樽，曲直传马栈。终全社栎年，共保灵椿算。
次韵可师题于逢辰画山水二首 其二
徐俯（宋代）

席上浮三楚，毫端会百川。名今大年亚，意古惠崇前。

竟日对秋色，无时散暝烟。知君不浪语，一眼认归船。
钓台
艾可翁（宋代）

归去江头伸脚眠，不烦太史验星躔。
一丝千古经纶在，不为东都二百年。
又和席上见赠
范纯仁（宋代）

官舍荒凉近古城，园林七月起秋声。偶来嘉客从芸省，似对清冰满玉罂。

谈笑从容诚吏隐，逢迎疏野愧朝英。田庐未得长归去，山鸟知人半夜鸣。
社后
韩偓（唐代）

社后重阳近，云天澹薄间。目随棋客静，心共睡僧闲。

归鸟城衔日，残虹雨在山。寂寥思晤语，何夕款柴关。
石鼓
王恪（明代）

当日岐阳猎火红，大书深刻配《车攻》。奇文人嗜《三苍》并，盈数天亏九鼎同。

歌托韩苏参史笔，辞超秦汉系王风。重搜残臼成完璧，千古辉煌太学中。
何叔远置酒约游后山值雨
王洋（宋代）

偶因斗暖重寒候，得见笼烟带雾花。
却恨经春长闭户，等闲风雨不离家。
送贾镇卿
徐积（宋代）

萧县大夫，气质端劲。其中所养，不邪而正。正以辅才，恕以辅明。

面无谀色，口无谀声。若斯人者，宜于王庭。而况一县，为惠为泽。

恕所以惠，威所以立。猛宽得中，韦抗是也。诛奸殄寇，有贺齐者。

东汉庞参，作守汉阳。政所以茂，实繄任棠。以君之正，以君常德。

力追古人，是宜是适。
寄浙江王氏得月楼
施敬（明代）

跨鹤仙人冰雪颜，结楼宴坐月中闲。笙声夜响闻天外，桂子秋香落座间。

斜日黄来渔浦树，隔江青度海门山。西风满抱登临兴，携酒何时一往还。
次韵许季韶通判水乡席上
范成大（宋代）

青山绿浦竹间明，彷佛苕溪好处行。
解愠风来如故旧，催诗雨作要将迎。
休兵幕府乌鸢乐，熟稻边城鼓笛声。
摹写个中须彩笔，句成仍挟水云清。
陈柱江应策不第以诗慰之且言别
释今无（明代）

风流名已帝京闻，惊座陈家复见君。自有富钩归贾客，更无贫铗向田文。

他年自展图南翮，此日谁空冀北群。出处穷通非所慰，独怜万里恨凫分。
閒吟
姜特立（宋代）

富贵悬诸天，祸福人所召。
但於平处行，福轻福亦少。
贪夫只竞前，而不顾其后。
忽焉一失脚，千佛不可球。
曲涧
赵孟坚（宋代）

山头分两崖，知有泉来处。
曲涧漱琮琤，夜来应骤雨。
叶嫩明琉璃，藤生终松树。
石脚涨所痕，莓苔湿无路。
玩之室生白，明日春将暮。
何当门对开，小结幽庐住。
黄公涧观瀑
荣光世（清代）

龙峰半入烟雾中，尽日云气蒸鸿濛。骤雨忽注势不已，奔泉万道飞长空。

快如云龙倏际会，蜿蜒势直倚天外。旋如匹练浮大江，怒涛滚滚激飞龙。

我来直上最高处，跣足科头独箕踞。一声长啸天风生，云水光中自来去。
酬答李学长
敖陶孙（宋代）

夫子焉不学，高朕罗三贤。
横前一片石，教外皆别传。
三虎谁最怒，未觉相后先。
渠伊囊中方，贵在后者鞭。
我家一佛堂，盎背知庙堧。
忆昨祠上丁，蕡烛初欲然。
诸生气清明，人如出雩泉。
洗爵俯象鼻，掩豆高豚肩。
朱弦张文王，繁声斥师延。
此时识方屦，綦满青苔钱。
李公独凤仪，众中得何坚。
惜无补天手，转之上细毡。
朝来食盘中，穉蕨初数拳。
苍苍本难测，何由赜真筌。
自我得此士，可以一当千。
如闻缝掖姿，欲重世所捐。
舂容吐握诗，法用春秋全。
酬赠无玉案，三复缁衣篇。
晚秋客庑
宋祁（宋代）

凉叶日幡幡，西风振旅魂。
客来聊解榻，童小未应门。
蝉噪专林响，蜗移乱壁痕。
缺然禽鹿性，持底报君恩。
龙鼻水泉
宋習之（宋代）

老龙倦雷霆，奔山化为石。
惟有鼻不枯，尚留云雨迹。
瑶花
汪元量（宋代）

天中树木，高耸玲珑，向濯缨亭曲。繁枝缀玉。开朵朵九出。飞琼曲簇。唐昌曾见，有玉女、来送春目，更月夜、八仙相聚。素质粲然幽独。

江淮倦客再游，访后土琼英，树已倾覆，攀条掐干，细嗅来、尚有微微清馥。却疑天上列燕赏，催汝归速。恐后时、重谪人间，剩把铅华妆束。
梨树峪道中步辇口占 其一
玄烨（清代）

入峪桥分三岔路，傍崖步辇景何深。山中独见松林影，时有清流助鼓琴。
七峰诗序 桂华峰
李纲（宋代）

桂华岁岁吐秋风，香满溪城十里中。怪底士夫多折得，移根初自广寒宫。
和陈及之
孙应时（宋代）

蟠龙山头行且歌，嘉陵江上重相过。
人生如音不易得，举似诸人委悉麽。
野老
施峻（明代）

野老携觞时款门，农谈兼得叙寒温。
药栏当午蜂偏乱，钓槛平寒水不浑。
身隐谩劳名太著，齿刚争得舌长存。
秋风落日频鸡黍，醉卧康衢长子孙。
乾鹊来巢
符锡（明代）

手植庭前树，高枝信鹊巢。忘情自来去，何喜用嘐啁。

岁乙通神处，雄■致力交。丁宁汝僮仆，方哺勿轻捎。
燕子龛禅师
王维（唐代）

山中燕子龛，路剧羊肠恶。
裂地竞盘屈，插天多峭崿。
瀑泉吼而喷，怪石看欲落。
伯禹访未知，五丁愁不凿。
上人无生缘，生长居紫阁。
六时自搥磬，一饮常带索。
种田烧白云，斫漆响丹壑。
行随拾栗猿，归对巢松鹤。
时许山神请，偶逢洞仙博。
救世多慈悲，即心无行作。
周商倦积阻，蜀物多淹泊。
岩腹乍旁穿，涧唇时外拓。
桥因倒树架，栅值垂藤缚。
鸟道悉已平，龙宫为之涸。
跳波谁揭厉，绝壁免扪摸。
山木日阴阴，结跏归旧林。
一向石门里，任君春草深。
拟高青邱梅花诗九首 其一
陈世济（清代）

寒气森森护石台，琼林都向碧山栽。天低野阔雀方至，树老香疏蝶未来。

缟袂夜深还积雪，铁衣岁久忽生苔。东风消息江皋动，数点先从岭上开。
泽萌和尚归自栖贤主海云席赠此 其一
成鹫（清代）

三岩高处曾相见，五老峰头念索居。何事玉渊书未报，水清难怪久无鱼。
再用前韵四首 其四
孙觌（宋代）

胡尘惨惨缠林莽，海气纷纷接淼漫。天上空传脩月斧，人中那见切云冠。

干戈未解千忧结，杯酒相逢一笑宽。老眼逢春只思睡，花枝浑似雾中看。
舟中鼓琴
玄烨（清代）

蓬窗听绿绮，月影映船遥。静里宫商别，风前律吕调。

雁飞遥集渚，鱼跃欲乘潮。雨歇苔犹湿，应知助麦苗。
翻香令·金炉犹暖麝煤残
苏轼（宋代）

金炉犹暖麝煤残。惜香更把宝钗翻。重闻处，余熏在，这一番、气味胜从前。
背人偷盖小蓬山。更将沈水暗同然。且图得，氤氲久，为情深、嫌怕断头烟。
妻第一百四十三
文天祥（宋代）

结发为妻子，仓皇避乱兵。
生离与死别，回首泪纵横。
相和歌辞。王昭君
梁献（唐代）

图画失天真，容华坐误人。君恩不可再，妾命在和亲。

泪点关山月，衣销边塞尘。一闻阳鸟至，思绝汉宫春。
游虎丘
林拱中（宋代）

白虎岩前秋已阑，黑云疏雨洗林峦。
铁花烟落石泉冷，羽井苔深霜月寒。
隐浦疾帆风去饱，疏寮森木晓催丹。
清斋不许盘餐入，辜负湖山冷淡看。
和朱以性
唐泾（宋代）

拟驾奇肱阅四方，转头又是海生桑。
雁虽有帛难寻汉，猴纵无绯肯拜梁。
泱漭黄流翻地轴，屈盘紫气贯天章。
箧中留取秋兰佩，不识人间有水苍。
颂古三十八首
释慧方（宋代）

捧来前面请安名，黄蘖高高唤一声。
剖出从前真面目，从兹佐得国风清。
元祐三年同深之学士子开侍郎在初考今复承乏有怀旧游因作此诗并幕次唱酬二章寄呈深之学士子开侍郎 其一
彭汝砺（宋代）

集英今日事，全似戊辰春。文彩窥多士，游从忆故人。

抗旌浮海角，舣棹即河漘。试作诗相寄，诗成更损神。
庄居值雨偶得十诗示秦处度 其九
李之仪（宋代）

向晚风斗转，场上稻已芽。问雨何薄相，偏来戏吾家。

蟋蟀床下吟，络纬林中誇。戒寒谓稍疏，行矣逢此嗟。
食薇
张耒（宋代）

岁穷阴不解，短日过墙微。
幽鸟穿林小，寒乌啄树饥。
冰霜崖岭壮，烟火井闾稀。
老拙安闲倨，无心厌食薇。
晚冬行园
宋祁（宋代）

官舍同山舍，萧然日杖藜。
饥鸥守冰沼，寒荠犯蔬畦。
霜逼晴空迥，霞牵晚照低。
城鸦栖已定，无事莫惊啼。
禁直
杨亿（宋代）

凤楼鸳瓦蟾波湿，众籁声沉百虫蛰。
仙盘云表露成霜，何人夜斗年衣泣。
芝泥香熟封诏书，河汉西倾移斗车。
阴风槭槭起庭树，寒澌戛戛鸣宫渠，
千庐递唱传宵警，海山鳌背蓬壶顶。
金缸珠网结绮钱，玉井银休垂素绠。
前席受釐询硕生，观书百斤须中程。
投签乍应严鼓节，求衣误听苍蝇声。
渴乌漏尽繁星曙，鱼鑰建章开万户。
初日瞳昽艳屋梁，鸣鞭一声下天路。
答国镇见迓之什 其一
朱松（宋代）

平津栏槛倚高秋，一掬寒波醉眼流。莫话风流云散事，九河翻泪若为收。
题泽翁小巷
王柏（宋代）

名利驱驰急，江山自古今。
舟行水上意，人立渡头心。
杂咏一百首·田光
刘克庄（宋代）

北面老先生，人间事饱更。
不闻求乐氏，但见荐荆卿。
次韵几圣见贻二首 其二
周紫芝（宋代）

坎止流行念已轻，常关虽设是吾扃。事如痛定何堪说，出为饥驱岂有情。

满座自倾鸲鹆舞，半岩拟作凤凰声。醉中深意知谁解，付与前身阮步兵。
百字令 初度日自赠
李符（清代）

月波楼外，有吴侬被褐，旧乡慵住。督亢昆明游历历，更走束齐西楚。

叠锦翻鸿，镀环刻凤，笑掷当炉女。春场盘马，朔篷曾射骄兔。

谁料露枕风鞭，旧颜憔悴，容易伤迟暮。涉猎文词终小技，一任砚尘书蠹。

犬子呼儿，桃根作妇，愿载扁舟去。五湖三泖，翠竿长钓烟浦。
寺中闻射因成
丘濬（宋代）

殿宇时闻燕雀喧，虚庭尽日少人行。
孤吟独坐情何限，时喜风传中鹄声。
夏日题王右丞冬山书屋图
郑樵（宋代）

壁间飒飒松涛起，□□□□□冰冽。呼灯始见王右丞，毫毛矜贵逞奇杰。

挥洒冬山书屋图，岩壑幽棂坐高哲。数笔萧瑟天貌寒，不尽枯枝不尽雪。

高崖崛曲形凄肃，驱禽逐兽但松竹。傍有一水白于峰，千顷奔茫日难昱。

绢外似觉风惨激，大江尽断船相逐。室中之人淡如菊，长年手携一卷读。

窗外苍虬恣飞瀑，欲夺造化齐冷燠。天下无几焦孝然，当世宁更有梅福。

苦吟抱膝此何人，乃肯萧条立炼谷。古今书画技总微，贵有嵚崎生眼目。

我闻孙登居北山，隆冬披发以自覆。又闻昔贤暑重裘，六月御车鄙王侯。

二公气岸皆千里，朗月白霜胸际浮。名士逆天天不怒，冬景能暖夏能秋。

千载斯人不可致，我于画间得其意。揆向高飙远远至，笔光墨汁俱吐弃。

但悬此幅清吾心，千岩炎伏曦景炽，布褐推车我不避。
偶怀梁节庵胡漱唐
姚永概（清代）

上书不报拂衣去，绝类西京梅子真。最痛篇终陈苦语，异时逆耳更无人。
雨中
晁公溯（宋代）

冥冥雨脚来，岩谷生暝色。
大江失洲渚，隐起烟雾白。
微茫沙边树，坐觉云气隔。
霖霪已经时，初不见天日。
城中三尺泥，陌上无辙迹。
秋田获无时，农父相对泣。
各言迫军输，督责甚峻急。
今晨忽晴霁，晓日照屋壁。
吾饥行可疗，庶食明年麦。
次李枢判容安亭诗韵五首 其一
安熙（元代）

问舍求田计未成，登临搔首愧平生。联名丹阙浑无望，招隐洪崖久寄声。

短笛长歌樵牧事，浮云流水古今情。相君许借容安住，拟向南阳约孔明。
吊台湾 其二
陈季同（清代）

金钱卅兆买辽回，一岛如何付劫灰。强谓弹丸等瓯脱，却教锁钥委尘埃。

伤心地竟和戎割，太息门因揖盗开。聚铁可怜真铸错，天时人事两难猜。
戴式之垂访村居
周弼（宋代）

故人手持一缄书，扁舟清晨造我庐。
为问舟从何方来，欲应未卜先知应先长吁。
长安平旦朱门开，曳裾靸履喧春雷。
独有诗人货难售，朔雪寒风常满袖。
孤馆青灯不自聊，短帽鹑衣竞相就。
獬豸峨冠岂无事，不触奸邪触诗士。
虽当圣世尚宽容，滔滔宁免言为讳。
轩瑟齐竽本难遇，长编巨轴添忧虑。
松菊荒芜归计迟，欲向何门诵佳句。
君不见古者防川不禁口，里谚村谣无不有。
美刺箴规三百篇，删取皆经圣人手。
汉魏著述充层云，采撷花草香纷纷。
其间国政最亲切，世许少陵能爱君。
交衢谤木求胥诲，盛若勋华犹不改。
风雅遗音傥尚存，篇篇遒铎皆应採。
小人几度邪侵正，何尝断隔无歌咏。
风雨萧萧鸡自鸣，谁顾寒莎响蛙黾。
但恐君诗未工耳，工则奚愁强疵毁。
益藉讥评达九重，送起声名赤霄里。
况於时事无交涉，仿郊寒山题木叶。
千龄得失寸心知，笑尔随群走干谒。
请君头上巾，为君抖却岐路尘。
解君身上衣，为君拂晓去京洛缁。
天台石桥春已知，别有野鹤相追随，
苟欲避世不可迟。请君归，
君勿疑。
次韵张守酴醾二首
刘子翚（宋代）

荣华休羡黑头公，且对芳辰赏丽丛。
十万青条寒挂雨，三千粉面笑临风。
莫将拟雪才情赋，盍与观梅兴味同。
只恐春归有遗恨，典刑犹在浊醪中。
宿白雪驿
郑獬（宋代）

春酒味浓殊不解，绕廊倚柱独徘徊。
苍山碧树共沈寂，明月断云相往来。
细雨忽飘溪外去，好风却傍竹间回。
朝来已有西归燕，为问庭花几日开。
烛影摇红 斑竹帘
陈霆（明代）

巧碧玲珑，绒痕着处湘箱软。多情应苦禁杨花，春泪斑斑满。

不道妨他梁燕。护东风、晓妆庭院。娇柔睡起，鬓影参差，眼花撩乱。

昼永无人，玉纤轻运龟纹卷。断肠心事上悬旌，新月银钩浅。

多少幽期难便。俏眉峰、有谁能见。一丝篆缕，数叠花阴，画堂深远。
东飞伯劳歌
陈绍文（明代）

寒乌夜啼雉朝飞，洛娥巫妾乍相依。谁家倾城出朱户，摇珰曳带香风度。

珠缀琼窗碧雾浓，缃帷绮帐隐芙蓉。女儿年几十六七，艳舞娇歌映春日。

花枝欲动彩云飘，空留可怜待谁招。
淑清院流杯亭作
弘历（清代）

跳波下悬崖，入池徐涎潆。轇轕荫虬枝，泉石含淑清。

四柱架牝壑，流杯学兰亭。是处万景全，结搆如天成。

朱明镜无暑，元冥涧不冰。偶来对清泚，翠跸辄为停。

匪骋浮觞欢，聊结乐水情。
偈颂一百四十二首 其八十九
释广闻（宋代）

牛头横说竖说，不知有向上关棙。兴化在大觉棒下，见临济先师于黄檗处吃棒底道理。

狮子咬人，韩獹遂块。
次和友人岁暮旅怀十首 其六
卢龙云（明代）

玄冬霜雪尽，暖逐琯灰来。寒色旅中夜，春光何处台。

青归淮畔柳，红入陇头梅。底事能娱客，深樽有绿醅。
到汉东和张伯常六首 其三
范纯仁（宋代）

思君日日上高楼，心逐西南汉水流。侧听车音常有待，互酬诗兴未能休。

高阳簪履成陈迹，西洛衣冠散旧游。独有地仙年八十，逍遥林下笑公侯。
舟次龙涡驿
唐之淳（明代）

龙涡驿对凤凰洲，五色云中玉气浮。今日已为汤沐邑，分明千古帝王州。
梁公实黎惟敬过心远亭探梅得风字
陈绍文（明代）

西墅寻梅路几重，朅来诗兴满幽丛。水边斜挂窥尊月，帘外轻幽断角风。

雪羽仙人游玉苑，冰肌神女步珠宫。分明一片春消息，祇在孤烟峭石中。
题沈公周诗稿后
杨岘（清代）

虞阳逢瘦沈，今之杜浣花。交余诗是介，输尔古为家。

爽气洗山绿，奇怀猎天葩。箧中富新制，读罢痒同爬。
情人怨戏效徐庾慢体三首
黄庭坚（宋代）

秋水无言度，荷花称意红。
主人敬爱客，催唤出房笼。
一斛明珠曲，何时落塞鸿。
莫藏春笋手，且为剥莲蓬。
感皇恩（叔父庆宅并章服代作）
史浩（宋代）

健卒走红尘，芝封飞到。金缕斜斜印三道。舞鸾翔凤，犹带御炉烟袅。茜衣新象笏，银章好。

对此况当，莺花缭绕。画栋翚翚映蓬岛。绣帘初卷，共指松椿偕老。浩歌拚烂醉，金尊倒。
咏史三十一首 其三十
黄毓祺（明代）

二十四郡中，无一义士肝。颜某作何状，乃能砥波澜。

奉表诣灵武，途梗待蜡丸。遣人颁赦书，诸道扬旌竿。

然则李郭功，首倡繇平原。衣黄与衣白，布衣相周旋。

风雨夜对床，清旭联征鞍。咄嗟收两京，大小咨长源。

论功范蠡上，绝胜齐鲁连。惜也北伐谋，弗获邀转环。

在昔曾南丰，祠记金石镌。势穷义必死，中材或勉焉。

颠跌至七八，历忤诸巨奸。顾虑绝秋毫，其大斯足观。

在昔宋子京，传赞垂简编。详计近忠悃，轻去几高骞。

素为权倖猜，自免智可言。有唐之异人，一代谁比肩。

世称二老者，亦玄亦复禅。愚谓出世姿，盖繇天性然。

鲁公寄托深，不系麻姑坛。一剑岂不快，掘坎徒多端。

积薪灌以油，趋赴甘熬煎。老臣罪当死，大梁匪长安。

贼耳何敕为，谈笑归重泉。君臣有至性，顶踵非所怜。

邺侯奇特事，不系参懒残。朗诵黄台瓜，岂鸣既往冤。

一摘无再摘，广平赖以全。既知肃宗急，聊为卿迁延。

慈孝卒如初，乞骸愿还山。至性相感悟，处人父子閒。

是乃活浮屠，是乃真神仙。奉天困经月，粝米亦告罄。

缒人于城下，夜采芜菁进。西平倍道援，围解贼兵遁。

杞逼怀光反，车驾复蹭蹬。长安宗庙在，扫洒固臣分。

诸将皆从行，灭贼谁与任。人情方扰扰，徒以忠义奋。

处二强寇间，孤军气逾竞。百口时陷贼，所亲寄闻问。

尔敢为贼间，立刻斩之徇。盛夏衣裘褐，击如鹰隼俊。

先声走怀光，泚血模糊喷。进屯含元殿，旋下军中令。

某幸与公等，室家相见近。请约五日内，无得通家信。

公私各安堵，一洗甲兵净。露布上行在，臣巳清宫禁。

寝园尚如昨，钟篪曾不震。天心爱社稷，是故生李晟。

朕何德以堪，潸然泪交迸。道傍拜稽首，贼平贺主圣。

所愧收复晚，迄今始报命。皇帝文高古，太子书瘦硬。

立碑东渭桥，岂非一时盛。未几反閒入，延赏工设阱。

痛哭目为肿，恳恻解方镇。乃至请为僧，谮人亦巳甚。

功名多忧畏，君子宜谛听。
既别晦庵复成二诗呈之近欲同游善权不果临行
赵蕃（宋代）

既返山前棹，还斟枕上杯。
雪飞如唤住，雁叫苦催回。
金濑半篙绿，石亭千树梅。
竟孤陪李郭，亦愧匪邹枚。
遣春三首
元稹（唐代）

杨公三不惑，我惑两般全。逢酒判身病，拈花尽意怜。

水生低岸没，梅蹙小珠连。千万红颜辈，须惊又一年。

柳眼开浑尽，梅心动已阑。风光好时少，杯酒病中难。

学问慵都废，声名老更判。唯馀看花伴，未免忆长安。

失却游花伴，因风浪引将。柳堤遥认马，梅径误寻香。

晚景行看谢，春心渐欲狂。园林都不到，何处枉风光。
秋兴二首
袁袠（明代）

仙仗行宫旧内居，花间往往驻鸾舆。
徒闻汉帝横汾曲，不见长卿谏猎书。
天子射蛟开水殿，奚官牧马遍郊墟。
蒹葭苜蓿秋无限，怅望烟云万里余。
客中得云浦书以舟见招
释行海（宋代）

字草情真读未休，夕阳河上便登舟。
望中不见书来日，一点征鸿一点愁。
寄谢景英丈
赵蕃（宋代）

先生岂是爱监州，高兴应为雁荡游。康乐当年空想望，云孙今日慰淹留。

幽人衲子应多识，妙偈名章可寄不。兜率蓬莱果同异，不妨归步在丹丘。
晚霞
陈宜甫（元代）

红霞散天外，掩映夕阳时。织女抛残锦，蚩尤播火旗。

江风吹叶落，野火傍山移。爱此光华好，沉吟欲去迟。
次韵虞退夫除夕七绝句
魏了翁（宋代）

又叹崇宁宣政年，无端亡虏误开边。
谁能为我惩前辙，早挈江山入舜甄。
人皆有不忍人之心
孟子（先秦）

孟子曰：“人皆有不忍人之心。先王有不忍人之心，斯有不忍人之政矣；以不忍人之心，行不忍人之政，治天下可运之掌上。所以谓人皆有不忍人之心者：今人乍见孺子将入于井，皆有怵惕恻隐之心；非所以内交于孺子之父母也，非所以要誉于乡党朋友也，非恶其声而然也。由是观之，无恻隐之心，非人也；无羞恶之心，非人也；无辞让之心，非人也；无是非之心，非人也。恻隐之心，仁之端也；羞恶之心，义之端也；辞让之心，礼之端也；是非之心，智之端也。人之有是四端也，犹其有四体也。有是四端而自谓不能者，自贼者也；谓其君不能者，贼其君者也。凡有四端于我者，知皆扩而充之矣，若火之始然，泉之始达。苟能充之，足以保四海；苟不充之，不足以事父母。”
金陵晚眺
艾可叔（宋代）

星移物换千年事，虎踞龙蟠万雉城。
归巷乌衣秋缥缈，点州白鹭雪分明。
江分南北天为限，淮接东西地最平。
目断青峰是何处，单于吹角莫云横。
菩萨蛮
陆游（宋代）

小院蚕眠春欲老。新巢燕乳花如扫。幽梦锦城西。海棠如旧时。

当年真草草。一棹还吴草。题罢惜春诗。镜中添鬓丝。
诗三百三首 其八十七
寒山（唐代）

去家一万里，提剑击匈奴。得利渠即死，失利汝即殂。

渠命既不惜，汝命亦何辜。教汝百胜术，不贪为上谟。
湘月·天风阁即事
陈家庆（清代）

结庐人境，看地偏心远，悠扬物外。插架图签相坐对，脉脉此情外介。

写韵凭轩，斗茶覆椀，赢得旁人怪。襟怀天赋，乾坤清气犹在。

却喜青史留名，青山买屋，有约终期待。世变纷纭何足数，休问麻姑桑海。

芳草侵帘，飞花入户，吟赏翻多债。春华长驻，风光如许堪爱。
自遣
李白（唐代）

对酒不觉暝，落花盈我衣。
醉起步溪月，鸟还人亦稀。